**קול קורא להגשת מועמדות**

**למערכת כרך ה' של כתב העת *"משפט, חברה ותרבות*"**

**בנושא "כלכלה, מוסדות ומשפט בישראל"**

**בעריכת פרופ' רון חריס וד"ר דרור גולדברג**

**משפט, חברה ותרבות** הוא כתב עת משפטי היוצא לאור על ידי הפקולטה למשפטים ע"ש בוכמן באוניברסיטת תל אביב. כתב העת מהווה במה ייחודית למחקרים אקדמיים בין-תחומיים, העוסקים בבחינת הקשר שבין המשפט לבין תחומי דעת אחרים. שילוב זה, בין משפטנים/ות וחוקרים/ות מתחומי דעת שונים, חושפים את חברי וחברות המערכת לעולמות תוכן נוספים, ולממשק בינם לבין המשפט. בכל שנה יוצא לאור כרך ייעודי בנושא מסוים, תוך מתן דגש על נקודת מבט מקורית, רחבה ובין-תחומית. כתב העת מציג בפני הקוראים מגמות מחקר עכשוויות, העוסקות בנושאים שבמרכז סדר היום הציבורי. דוגמאות לכך ניתן לראות בכרכים האחרונים שיצאו לאור: "משפט ורגשות" (עורכים: יורם שחר ואורית רוזין), "משפט ופרטיות" (עורך: מיכאל בירנהק), "המשפט והחרדים בישראל" (עורכים: יורם מרגליות וחיים זיכרמן), "משפט צדק? ההליך הפלילי בישראל - כשלים ואתגרים" (עורך: אלון הראל) ועוד.

**הכרך הבא יעסוק במערכת הקשרים שבין הכלכלה, המבנה המוסדי, והמשפט בישראל, בהיבטים היסטוריים ועכשוויים.** המאמרים הצפויים להתפרסם בו, יעסקו בנושאים כמו התפתחות מערך הפנסיה, עצמאות הרשות לניירות ערך, האסדרה של ההתאחדות לכדורגל, קניין רגולטורי ועוד. המחברים/ות משתייכים/ות למגוון דיסציפלינות, לרבות: משפטים, היסטוריה, כלכלה, ומדע המדינה.

**עבודת המערכת:** במסגרת ההכשרה לעבודת המערכת, תוענק לסטודנטים/ות הכשרה מקצועית אקדמית, שתכלול ארגז כלים לקריאה ועריכה ביקורתית של מאמרים. חברי/ות המערכת ישתתפו בימי עיון ובסיורים, אשר יעמיקו את היכרותם/ן עם חשיבות המשפט בעיצוב הכלכלה והמוסדות בישראל. העבודה תכלול עריכה וליווי של כלל המאמרים, מעת הגעתם למערכת, ועד לפרסומם הסופי, ובכלל זה עריכה מהותית וטכנית שלהם. במסגרת זו חברי/ות המערכת יעבדו בצוותים בליווי העורכים, הן על המאמרים עצמם, והן על פרויקטים נוספים, הנגזרים ממתכונתו הייחודית של הכרך. זאת, תוך התמקצעות בנושא, והעמקה בו באמצעות מיטב החוקרים/ות בתחום.

אנחנו מחפשים/ות סטודנטים/ות סקרנים/ות, בעלי/ות יכולות אקדמיות גבוהות, חשיבה עצמאית וביקורתית, תחומי עניין מגוונים, ויכולת עבודה בצוות. החברות במערכת נמשכת לאורך העבודה על הכרך, כשנה וחצי, ודורשת מחויבות וזמינות במהלך שנת הלימודים כולה, ואף במהלך חודשי הקיץ (תוך התחשבות בתקופת הבחינות). חברי/ות המערכת שיעמדו בהצלחה במטלות, יתוגמלו ב-4 נקודות זכות כפטור (כלומר ללא ציון מספרי).

**הגשת מועמדות**

אנחנו מזמינים/ות סטודנטים/ות משנים **ב' ו-ג'** להגיש את מועמדותם/ן למערכת הכרך הבא. כמו כן, אנחנו מזמינים/ות תלמידים/ות בשנה ד', שלומדים/ות לתואר מואץ (או תלמידים/ות אחרים/ות לתארים מתקדמים מחקריים, באישור הממונה) להגיש מועמדות, וזאת בתנאי שיישארו בפקולטה, לפחות עד תום סמסטר א' של שנת הלימודים תשפ"ב.

**השלב הראשון במיונים כולל מטלת כתיבה, שאותה יש להגיש עד לתאריך 02/11/2020 בשעה 12:00 בצהריים, בצירוף גיליון ציונים עדכני וקורות חיים הכוללים פרטי קשר ותמונה עדכניים.** מועמדים/ות מתאימים/ות יזומנו לראיון אישי, במהלכו יתקיים דיון על המאמר שקראו, ההערות שכתבו וכן היכרות אישית. למען הסר ספק, ניתן להגיש מועמדות למספר כתבי עת במקביל. בתום כל הראיונות יישלח קישור לטופס אינטרנטי לדירוג סדר העדיפויות בין כתבי העת.

**מטלת הכתיבה**

נבקש לקרוא את המאמר הבא: ["האם משחק עסקאות הטיעון הוא משחק סחיטה?"](http://din-online.info/pdf/mht11-5.pdf) **יש לכתוב מסמך חוות דעת קצר (עד עמוד אחד) על המאמר, הכולל את הביקורות המהותיות המרכזיות לגביו, בחלוקה לראשי פרקים.** את המסמך יש להגיש בהתאם לכללים הבאים: גופן David, גודל 12, רווח 1.5 ושוליים 2.5 (מכל הצדדים). **בכותרת המסמך ובשם המסמך יש לציין תעודת זהות בלבד** (נדגיש כי המטלה תיבחן באופן אנונימי).

לצורך הצלחה במשימה, נמליץ ראשית לנסות לזהות את הטענה המרכזית של המאמר, את מהלך הטיעון, ואת הקשר של כל תת-פרק לטיעון המרכזי. כמו כן, נמליץ להתמקד בהערות שעשויות לשפר את המאמר. המטרה היא הפיכת המאמר לקולח, משכנע ומדויק יותר, ועל כן מוטב להימנע מהבעת דעה אישית על הסוגיות המהותיות הנדונות במאמר. בחוות הדעת ניתן לשלב בין הערות מאקרו לבין הערות מיקרו: הערות מאקרו מתייחסות לבעיות יסודיות במאמר (מתודולוגיה, לוגיקה, מידת שכנוע ועוד) בעוד שהערות מיקרו מתייחסות לבעיות נקודתיות בו. נמליץ להתמקד בהערות מהותיות, ולנסחן באופן ממוקד ומנומק. לצורך כך, מומלץ להימנע למשל מביקורת על סגנון הכתיבה והערות לשוניות אחרות. נדגיש כי בבחינת מטלת הכתיבה נתרכז באיכות הטענות ולא בכמותן. בחינת חוות הדעת לא תתמקד בידע המשפטי של המועמדים/ות, אלא ביכולת הקריאה הביקורתית של המאמרים. נדגיש כי על העבודה להיות עצמאית.

**את מטלת הכתיבה, את קורות החיים, ואת גיליון הציונים, יש להגיש עד לתאריך 02/11/2020 בשעה 12:00 בצהריים, לכתובת הדוא"ל:** [**mahat2021.eil@gmail.com**](mailto:mahat2021.eil@gmail.com)**. בכותרת המייל יש לציין את מספר תעודת הזהות של המועמד/ת בלבד. כמו כן, יש לציין במקום בולט שהמועמדות מוגשת למערכת משפט חברה ותרבות.**

שאלות ניתן להפנות למייל המערכת.

בהצלחה!

סתיו גור, יצחק בומבך ומטר בן ישי

עורכי משפט, חברה ותרבות, כרך ה'